Ισίδωρος ο Μιλήσιος

Ο Ισίδωρος ο Μιλήσιος (Μίλητος, 442 μ.Χ. - 537 μ.Χ.) ήταν Έλληνας Μικρασιάτης μαθηματικός, μηχανικός και αρχιτέκτονας. Ως βασικός συνεργάτης του Ανθεμίου από τις Τράλλεις, συμμετείχε στην ανοικοδόμηση του ναού της Αγίας Σοφίας στην Κωνσταντινούπολη, έχοντας μεγάλη συμβολή στην εκπόνηση και υλοποίηση των αρχιτεκτονικών σχεδίων. Πιθανότατα, συμμετείχε στην κατασκευή και άλλων έργων επί αυτοκράτορος Ιουστινιανού Α', όπως και στην επίβλεψη αντιπλημμυρικών και οχυρωματικών έργων.

Σημαντική ήταν η συμβολή του στα μαθηματικά, κυρίως μέσα από τη διάδοση κειμένων του Ευκλείδη και του Αρχιμήδη. Σε αυτόν οφείλεται η συλλογή και η διάδοση των σχολίων του Ευτόχιου πάνω σε έργα του Αρχιμήδη και του Απολλώνιου.Carl B. Boyer, A History of Mathematics, John Wiley & Sons, Inc, 1991, σ. 193 Δημιούργησε μια αξιόλογη συλλογή με έργα του Αρχιμήδη, η οποία ολοκληρώθηκε κατά τον 9ο αι. από τον Λέοντα.Reviel Netz (εκδ.), The Works of Archimedes: The two books On the sphere and the cylinder, Cambridge University Press, 2004 Συνέθεσε επίσης σύγγραμμα που διαπραγματευόταν το έργο του Ήρωνα Περί καμαρικών.Lucio Russo, The forgotten revolution, Springer, 2004, σ.329 Ο ίδιος ήταν δάσκαλος των μαθηματικών, αλλά και ιδρυτής σχολής μηχανικών. Σύμφωνα με τον Ευτόχιο, ο Ισίδωρος ήταν επίσης εφευρέτης οργάνου, σε μορφή διαβήτη, για τη χάραξη παραβολών.George Johnston Allman, Greek Geometry from Thales to Euclid, Kessinger Publishing, 2005, σ. 163
Παραπομπές

Κατηγορία:Έλληνες μαθηματικοί
Κατηγορία:Βυζαντινοί αρχιτέκτονες
Κατηγορία:Μίλητος
Κατηγορία:Βυζαντινοί Μικρασιάτες
Κατηγορία:Βυζαντινοί του 6ου αιώνα
Κατηγορία:Βυζαντινοί του 5ου αιώνα
Κατηγορία:Μικρασιατικός Ελληνισμός